8
Agaayuliqsiqpaŋa Sivunniuġutim Nutauruamlu Nakuutluktuamlu
1 Tarra una uqautigikkaqput, naalaġniḷḷaksiuŋ, piqaqtugut taatnatchimik agaayuliqsiqpaŋmik aquvittuamik taliqpianun aquppiutaqpaŋan kamanaqtuam Agaayyutim qiḷaŋmi. 2 Savautriruq agaayuliqsiqpaupluni inimi ipqiññiqsrauruami agaayyuvipiamiittuami [qiḷaŋmi], iñuum nappanġisaŋani aglaan Atanġum iŋmiñik nappakkaŋani. 3 Qaukłipayaaŋat agaayuliqsit qaitchisuuruksraurut aatchuutinik tuniḷḷautiniglu Agaayyutmun. Taatnaqhuni agaayuliqsiqpakputtuuq aatchuutiqaqtuksrauruq Agaayyutmun. 4 Uvvaami Jesus nunami itchugaaġumisuli agaayuliqsaunayaitchuq, takku atlanik agaayuliqsiqaqtuq qaitchisuuruanik aatchuutinik tuniḷḷautiniglu tuvraġlugu maliġutaksraq. 5 Agaayuliqsipayaat savaaqaġaqtut agaayyuvikpaŋmi nunami atriŋułhiñaqtuami taġġałhiñauruamiḷu tuvraqługu agaayyuvikpapiaq qiḷaŋmiittuami. Moses nappaqsaaqsiḷġataqmauŋ tupiq agaayyuvikpaksramun Agaayyutim uqautiniġaa, “Qaunatqiaġigutin nappaġumagiñ tupiq tuvraġlugu iliktiġutaa iḷisauttusriaġikkan iñġimi.” 6 Aglaan pakma Christ-ŋum akuqtuġaa kamanatluktuaq savautrił̣iq atlaniñ agaayuliqsiniñ savautriruaniñ nunami. Taatnamik Jesus-ŋum akunniġutauruam atausiŋŋuqtitkai Agaayyunlu iñuiḷḷu nakuutluktuakun sivunniuġutikun. Taamna nakuutluktuaq sivunniuġun tunŋavigigaa Agaayyutim tuniqsimałhanun, tupiksrił̣hanuuŋiḷaaq iñuich. 7 Uvvaami sivulliq sivunniuġun patchisaiññiqpan, atlamik inuqnaġayaitchuq. 8 Agaayyutim quyaginġiññiġai iñugikkani aasriiñ itnaqhuni,
“Taimanigu sivunniuġutiqaġisiruŋa nutaamik
iñuiñun Israel-ŋum Judah-mlu.
9 Itchumiñaitchuq atriŋatun sivunniuġutim
qaisaptun aapaaŋitñun uvlumi taivrumani
tasrirriutikapkich aullautityaqługich Egypt-miñ.
Tupiginġitmatruŋ sivunniuġutiga taatnaqługich suksraaġitka,
nipliqsuq Ataniq.
10 Una sivunniuġun inillaŋniaġiga Israel-aaġmiupayaanun
taivrumani uvlumi, nipliqsuq Ataniq,
Iḷigisigiga maliġutaksraġa iñuŋma isrummatiŋitñun aglaglugulu uummatiŋitñun,
atriḷugu iñuk aglakmatun kaliikkamun.
Iliŋisa kamagigisigaatŋa kisima agaayyutauluŋa
aasriiñ iliŋich iñuginiaġitka.
11 Taivrumanigu kiñaunniiñ iḷisautriyumiñaipiaqtuq
nunaqatmiñik aniqatmiñiglu itnaġuni, ‘Iḷitchuġiuŋ Atanġuruaq.’
Atakkii kisupayaam iḷisimapiaġisigaaŋa
kamanaiññiqsramiñaglaan kamanaġniqsramun.
12 Takku iḷunŋugigisigitka tupiginġitchaluaqtitluŋa.
Suli itqaġitqikkumiñaiġitka killuqsautiŋich.” Jeremiah 31:31-34
13 Agaayyutim uqautigikamiuŋ nutaaq sivunniuġun tarra uqautiginiġaa sivunniuġutiġruaq utuqqaliruaŋuplugu. Supayaaq atuġnaġumiñaiqman utuqqalipḷuni piiġaqtuq.